<classify> RAIS John Magufuli amebatilisha pendekezo la kufutwa shamba lenye ukubwa wa ekari 1,000 lililopo Kidunda wilayani Mvomero mkoani Morogoro, linalomilikiwa na Cecilia Rusimbi.Uamuzi wa Rais Magufuli kubatilisha ufutaji shamba hilo unatokana na kubainika kuwa pendekezo lililowasilishwa la kufutwa shamba hilo kwa madai ya kutoendelezwa, kutokuwa za kweli na ulilenga kumdhulumu mmiliki wake.Kwa upande wake, Cecilia Rusimbi alimshukuru Rais Magufuli kwa uamuzi wake wa kubatilisha ufutaji shamba lake.Aliuelezea uamuzi huo kuwa umezingatia haki na kusikia kilio chake ; na umempa faraja baada ya kuhangaika mno kuhusu shamba hilo.Nimemiliki shamba tangu mwaka 1987 na kuhangaikia hati kwa muda mrefu, nimeshangazwa kuelezwa kuwa shamba langu liko katika mpango wa kufutwa kutokana na kutoendelezwa, hii imenifanya kuishi kwa wasiwasi,alisema.Akitangaza uamuzi huo wa Rais jana wilayani Mvomero, Waziri wa Ardhi, Nyumba na Maendeleo ya Makazi, William Lukuvi alisema baada ya kufuatilia mashamba yaliyopendekezwa kufutwa, Rais Magufuli alibaini taarifa alizopelekewa za kufuta shamba la Cecilia hazikuwa sahihi, hivyo kuamua kubatilisha pendekezo lililowasilishwa kwake na kumpatia haki yake mmiliki.Kufuatia hali hiyo, Waziri Lukuvi aliwaonya maofisa ardhi nchini, kuhakikisha wakati wa kufanya ukaguzi wa mashamba yasiyoendelezwa, wanazingatia haki na kufuata sheria, badala ya kufanya kazi hiyo kwa upendeleo au kumuonea mtu.Hata hivyo, Lukuvi alisema utendaji kazi katika wilaya ya Mvomero, umekuwa wa hovyo na usiozingatia maadili, jambo linalofanya wilaya hiyo kuongoza katika mkoa wa Morogoro kuwa na migogoro mingi ya ardhi na malalamiko mengi ya wananchi dhidi ya ofisi ya ardhi.Baadhi ya watumishi katika ofisi ya halmashauri ya wilaya ya Mvomero mnajifanya ni maofisa ardhi au wapima wakati hamkuajiriwa kwa nafasi hiyo, mnasaini nyaraka za ardhi na kuwaumiza wananchi, alisema.Lukuvi aliagiza shamba hilo la kilimo cha michikichi, mitiki na mianzi kupangwa upya, mmiliki wake kupatiwa hati kulingana na upimaji utakaofanywa na kumtaka kuliendeleza kwa mujibu wa sheria.Sambamba na sakata la shamba la Cecilia, Lukuvi aliagiza kupunguzwa ukubwa wa shamba Sangasanga na Lubango, lililodaiwa kuwa na ukubwa wa ekari 1,103 wakati uhalisia wa shamba hilo ni ekari 500.Aliagiza mmiliki wake, kurudisha hati ili apatiwe hati inayolingana na uhalisia wake.Kwamba ekari 603.5 zilizoongezwa, zitabaki kuwa ardhi ya akiba. Mkuu wa Wilaya ya Mvomero, Mohamed Utaly alieleza kuwa wilaya yake ina tatizo kubwa la migogoro ya ardhi, licha ya jitihada kubwa inayofanywa na ofisi yake kukabiliana na tatizo hilo.Alisema migogoro mingine inachochewa na uhamasishaji, unaowafanya wananchi kukata tamaa.  <topic>: kitaifa 